A BIZOTTSÁG (EU) 2021/976 RENDELETE

(2021. június 4.)

a 396/2005/EK európai parlamenti és tanácsi rendelet II., III., és IV. mellékletének a bizonyos termékekben, illetve azok felületén található cikloxidim, mepikvát, Metschnikowia fructicola NRRL Y-27328 törzs és prohexadion megengedett szermaradék-határértéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 5. cikke (1) bekezdésére és 14. cikke (1) bekezdésének a) pontjára,

mivel:

(1) A prohexadion tekintetében alkalmazandó szermaradék-határértékeket (a továbbiakban: MRL-ek) a 396/2005/EK rendelet II. melléklete állapította meg. A cikloxidim és a mepikvát tekintetében az említett rendelet III. mellékletének A. része határozott meg MRL-eket. A Metschnikowia fructicola NRRL Y-27328 törzs tekintetében az említett rendelet nem határozott meg egyedi MRL-eket, és ez az anyag nem szerepel annak IV. mellékletében sem, ezért esetében a szóban forgó rendelet 18. cikke (1) bekezdésének b) pontja szerinti 0,01 mg/kg alapértelmezett érték alkalmazandó.

(2) Egy, a cikloxidim hatóanyagot tartalmazó növényvédő szer szamóca esetében való alkalmazása iránti engedélyezésre irányuló eljárás keretében – a 396/2005/EK rendelet 6. cikke (1) bekezdésének megfelelően – kérelmet nyújtottak be a Bizottsághoz az érvényben lévő MRL módosítása céljából.

(3) A mepikvát esetében a gyapotmagra vonatkozóan nyújtottak be ilyen kérelmet. A prohexadion esetében a lenmagra, a mákra, a napraforgómagra, a repcére, a mustármagra és a gomborkamagra vonatkozóan nyújtottak be ilyen kérelmet.

(4) A 396/2005/EK rendelet 8. cikkének megfelelően az érintett tagállamok értékelték a fent említett kérelmeket, és az értékelő jelentéseket továbbították a Bizottságnak.

(5) Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és a javasolt MRL-ekről indokolással ellátott véleményeket (2) adott ki. Ezeket a véleményeket továbbította a kérelmezők, a Bizottság és a tagállamok felé, és hozzáférhetővé tette őket a nyilvánosság számára.

(6) Ami a mepikvátot illeti, a Hatóság egyes állati eredetű termékek tekintetében az anyag gyapotmagon való alkalmazását követően az MRL-ek növelését javasolta.

(7) A Hatóság valamennyi kérelem esetében arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások – 27 specifikus európai fogyasztói csoport fogyasztói expozíciójának vizsgálata alapján – a fogyasztók biztonsága szempontjából elfogadhatók. A Hatóság figyelembe vette az anyagok toxikológiai tulajdonságaira vonatkozó legfrissebb információkat. Sem az említett hatóanyagokat esetlegesen tartalmazó valamennyi élelmiszer fogyasztásából következő, egész életen át tartó expozíció, sem az adott termékek fokozott fogyasztásából következő, rövid távú expozíció esetében nem merült fel a megengedhető napi bevitel vagy az akut referenciadózis túllépésének kockázata.

(8) A Metschnikowia fructicola NRRL Y-27328 törzs hatóanyag jóváhagyására vonatkozó kérelem összefoglaló dokumentációja egy MRL-felvételi kérelmet is tartalmazott, az 1107/2009/EK európai parlamenti és tanácsi rendelet (3) 8. cikke (1) bekezdése g) pontjának megfelelően. Ezt a kérelmet az érintett tagállam az említett rendelet 11. cikke (2) bekezdésének megfelelően értékelte. A Hatóság is értékelte a kérelmet, és a felmerülő kockázatok értékelésének szakmai vizsgálatából levont következtetést (4) adott ki. Ezzel kapcsolatban a Hatóság nem tudott következtetést levonni a fogyasztókat táplálkozás útján érő kockázatok értékeléséről, mivel egyes információk nem álltak rendelkezésre, és további vizsgálatra volt szükség a kockázatkezelők részéről. Ezt a további megfontolást tükrözi az a vizsgálati jelentés (5) is, amely megállapította, hogy a szervezet nem patogén az emberekre nézve, és hogy a hatóanyag használatát követően várhatóan nem fordulnak elő toxinok vagy mérgező metabolitok az élelmiszerekben. E következtetésekre való tekintettel a Bizottság indokoltnak látja a Metschnikowia fructicola NRRL Y-27328 törzs felvételét a 396/2005/EK rendelet IV. mellékletébe.

(9) A mepikvát gyapotmagokban való előfordulását illetően az (EU) 2018/832 bizottsági rendelet (6) a 396/2005/EK rendeletben 2021. június 30-ig érvényes ideiglenes MRL-t állapított meg. A jogbiztonság érdekében az e rendeletben meghatározott MRL-eket célszerű szintén 2021. július 1-jétől alkalmazni.

(10) Az MRL-ekkel kapcsolatos megfelelő módosítások – a Hatóság indokolással ellátott véleményei alapján és a tárgy szempontjából lényeges tényezőket figyelembe véve – megfelelnek a 396/2005/EK rendelet 14. cikkének (2) bekezdésében foglalt követelményeknek.

(11) A 396/2005/EK rendeletet ezért ennek megfelelően módosítani kell.

(12) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A 396/2005/EK rendelet II., III. és IV. melléklete e rendelet mellékletének megfelelően módosul.

2. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba. A mepikvátra vonatkozó MRL-ek tekintetében azonban 2021. július 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2021. június 4-én. a Bizottság részéről az elnök Ursula VON DER LEYEN

(1) HL L 70., 2005.3.16., 1. o.

(2) Az EFSA tudományos jelentéseinek internetes elérhetősége: http://www.efsa.europa.eu:

Reasoned opinion on the modification of the existing maximum residue level for cycloxidim in strawberries (Indokolással ellátott vélemény a cikloxidimre a szamóca vonatkozásában megállapított jelenlegi MRL módosításáról). EFSA Journal 2018;16(8):5404.

Reasoned opinion on the modification of the existing maximum residue levels for mepiquat in cotton seeds and animal commodities (Indokolással ellátott vélemény a mepikvátra a gyapotmag és az állati eredetű termékek vonatkozásában megállapított jelenlegi MRL-ek módosításáról) EFSA Journal 2018;16(10):5428.

Reasoned opinion on the modification of the existing maximum residue levels for prohexadione in various oilseeds (Indokolással ellátott vélemény a prohexadionra különböző olajos magvak vonatkozásában megállapított jelenlegi MRL-ek módosításáról). EFSA Journal 2018;16(8):5397.

(3) Az Európai Parlament és a Tanács 1107/2009/EK rendelete (2009. október 21.) a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről (HL L 309., 2009.11.24., 1. o.).

(4) Conclusion on the peer review of the pesticide risk assessment of the active substance Metschnikowia fructicola strain NRRL Y-27328 (A Metschnikowia fructicola NRRL Y-27328 törzs hatóanyagú növényvédő szerek esetében felmerülő kockázatok értékelésének szakmai vizsgálatából levont következtetés). EFSA Journal 2017;15(12):5084.

(5) Review report for the active substance Metschnikowia fructicola strain NRRL Y-27328 (Vizsgálati jelentés a Metschnikowia fructicola NRRL Y-27328 törzs hatóanyagról, SANTE/10472/2018 Rev. 2).

(6) A Bizottság (EU) 2018/832 rendelete (2018. június 5.) a 396/2005/EK európai parlamenti és tanácsi rendelet II., III. és V. mellékletének a bizonyos termékekben, illetve azok felületén található ciántraniliprol, cimoxanil, deltametrin, difenokonazol, fenamidon, flubendiamid, fluopikolid, folpet, foszetil, mandesztrobin, mepikvát, metazaklór, propamokarb, propargit, pirimetanil, szulfoxaflór és trifloxistrobin szermaradék-határértéke tekintetében történő módosításáról (HL L 140., 2018.6.6., 38. o.).